Foto’s: VSA-oorlogskip maak Kaapse draai(Foto: Darren Bergman, Facebook) Die USS Hershel “Woody” Williams-oorlogskip het dié week ’n draai by Kaapstad gemaak as deel van ’n geskeduleerde hawebesoek en om die goeie verhouding tussen Suid-Afrika en Amerika ten toon te stel. Tydens die hawebesoek van dié Lewis B Puller-skip word brandstof en voedselvoorraad weer aangevul. Bemanningslede het ook gedurende die besoek maritieme veiligheid probeer bevorder, deur nou saam met hul Afrika-vennote te werk. Na afloop van die hawebesoek het die skip Woensdag vertrek en gaan nou voort met sy geskeduleerde ontplooiing as deel van die vlootmagte in die Europa-Afrika-operasiegebied. Die skip bied hoofsaaklik humanitêre en rampverligting. Suid-Afrikaanse regeringsamptenare en lede van die Suid-Afrikaanse Nasionale Weermag (SANW) het die geleentheid gehad om die skip te besoek. (Foto: Darren Bergman, Facebook) Volgens ’n verklaring uitgereik deur die Amerikaanse vloot, het kapt. Chad Graham, bevelvoerder van die skip, gesê hulle stop gereeld aan die Suid-Afrikaanse kus om hul toewyding aan hul Suid-Afrikaanse eweknieë te toon. “Dit wys ook ons is verbind aan die kwessies van wedersydse belang en maritieme veiligheid in die streek,” sê Graham. “Ons sien uit daarna om voort te bou op die reeds goeie verhouding tussen die Verenigde State en Suid-Afrika. Die VSA deel ’n gemeenskaplike belang met Afrika-vennootlande om sekuriteit, veiligheid en vryheid van navigasie op die waters om die vasteland te verseker, want hierdie waters is van kritieke belang vir Afrika se welvaart en toegang tot globale markte.” Hierdie besoek bou ook voort op die skip se onlangse reis om die Afrika-kontinent. In September verlede jaar het die skip Kaapstad besoek waar bemanningslede met die Suid-Afrikaanse regering en weermag vergader het. “Die Verenigde State sien baie duidelik die reeks belange en waardes wat ons met Suid-Afrika en die SANW deel,” sê Todd Haskell, die Amerikaanse konsul-generaal in Kaapstad. “Dit sluit in verbintenis tot die oppergesag van die reg, die bekamping van mensehandel, die hantering van gedeelde veiligheidsbedreigings, en die versekering van vrye en oop vervoer en handel, veral in die Indo-Stille Oseaan.” Welcome to #CapeTown USS Hershel "Woody" Williams!"Our frequent stops in ????????showcase our dedication to our ????????'n counterparts as we work on issues of mutual interest & maritime security within the region,” said Captain Chad Graham, commanding officer of Hershel “Woody” Williams. pic.twitter.com/i7NGxDVQ3C — US ConsulateCapeTown (@USConsulateCT) August 31, 2022